钦定古今图书集成/理学汇编/学行典/第154卷 > 《拟与王介甫论颜子书》张自烈
## 钦定古今图书集成/理学汇编/学行典/第154卷 > 《拟与王介甫论颜子书》张自烈

仆闻介甫曰：颜子独乐陋巷，不以忧患介意。儒者在
下，不用修身而已，何忧患之有？仆以为古之儒者，虽
不用于君，未尝不以君之忧为忧；虽不食于民，未尝
不以民之患为患。盖万物一体之心，不以出处穷达
异者，忧与患未能一日忘也。如徒曰“君不我用，肆志
以自佚豫”，则将委蛇其身，视天下如秦、越人之视肥
瘠也，若是者隐也，非儒也。谓之放其身可也，谓之修
其身不可也。孟轲曰：“古之人得志泽加于民，不得志
修身见于世。穷居大行虽殊，其不忍忘世一也。”又曰：
“禹、稷、颜回同道，孔子贤之。”言颜子事功即不逮，禹、稷
其道同，其忧天下之心同也。苟如介甫所云，则颜子
犹沮、溺丈人、晨门荷蒉之徒，无益损于世，恶在其为
贤哉？夫以颜子不见知于介甫，于颜子何伤？独恐后
儒误信斯言，摈不见用，卒颓惰委靡，恝视天下无复
一体同患之意。妄引颜子为口实，皆介甫之过也。

子闻之，怒曰：“舜事瞽瞍，使之未尝不在侧，索而杀之
不可得。小棰则待过，大杖则逃走。瞽瞍不犯不父之
罪，舜不失烝烝之孝。今参委身以待暴怒，殪而不避，
陷父不义，不孝莫大焉。”张子曰：“晳父子无是事也。夫
晳，狂士也，方侍坐言志，暮春咏游。孔子喟然与之，岂
爱瓜怒参杖其背，仆地弗恤乎？”审如是，晳以所不爱
及其所爱，谓之暴可也，恶得为狂乎？况参事父孝，左
右就养无方，亲在，叱咤之声未尝至犬马。藉令晳果
爱瓜果，使参往芸，参以如临如履之心视之，宜敬谨
有加，岂致误触父怒，陷亲不义乎？信如《家语》所传，晳
不可为狂士，参不可为孝子。余故以为无其事，与割
烹主痈疽，惑世诬民之说同类，而并黜之。学者历观
晳与参之所以自处，与孔子之所以取晳与参，则知
余说之不妄矣。虽然，后世侮圣叛经者，不止是独诬
晳哉？